বিরাটের বায়োপিকে রণবীর কাপুর!

কলকাতা: দিন কয়েক আগে যুবরাজ সিংয়ের বায়োপিকের (Biopic) কথা শোনা গিয়েছে। যার নেপথ্যে রয়েছেন বলউডের মিস্টার পারফেকশনিস্ট। তবে, এবার বলিপাড়ার অন্দরে কিং কোহলির জীবনকাহিনি নিয়ে জোর চর্চা চলছে! বুধবার ওয়াংখেড়ে স্টেডিয়ামেই রণবীর কাপুরের (Ranbir Kapoor) হাত ধরে সেই জল্পনা আরও বাড়ল। এদিন সেমি ফাইনাল ম্যাচের আগে স্টেডিয়ামে সংবাদমাধ্যমের মুখোমুখি হন অভিনেতা। তাঁর কাছে জানতে চাওয়া হয়, তিনি কি বিরাট কোহলির (Virat Kohli) বায়োপিকে অভিনয় করবেন? উত্তরে অভিনেতা বলেন, “আমার মনে হয় নিজের বায়োপিকে বিরাট কোহলির নিজেরই অভিনয় করা উচিত।” তিনি আরও জানান, “বিরাটকে অনেক অভিনেতার থেকে ভালো দেখতে। শুধু তাই নয়, ওর ফিটনেসও দারুণ।”

অভিনেতা আরও জানান, “২০১১ সালে এই ওয়াংখেড়ে স্টেডিয়ামে থেকেই এমএস ধোনিকে ট্রফি নিতে দেখেছিলাম। আশা করব আজ বিরাট কোহলি এবং রোহিত শর্মা ভালো খেলবেন।’ এদিন মাঠে রণবীরকে দেখা যায়। নীল রঙের ব্লেজার এবং ম্যাচিং প্যান্ট পরে তিনি এসেছিলেন এদিন।

আরও পড়ুন: ভারতের বিশ্বজয়ের আশায় বিশেষ বার্তা বলিউড বাদশার

উল্লেখ্য, রণবীর কাপুরকে আগামীতে অ্যানিমাল ছবিতে দেখা যেতে চলেছে। বর্তমানে তিনি সেই ছবি প্রচার করছেন। সন্দীপ রেড্ডি ভাঙা পরিচালনা করেছেন অ্যানিমালের। এই ছবিতে রণবীর কাপুর ছাড়াও আছেন ববি দেওল, রশ্মিকা মন্দানা, তৃপ্তি দিমরি প্রমুখ। ইতিমধ্যেই এই ছবির একাধিক গান, ট্রেলার মুক্তি পেয়েছে। আগামী ১ ডিসেম্বর মুক্তি পাবে এই ছবি।