শুটিংয়ের পিচে টস হওয়া বাকি, বায়োপিকের সৌরভ ফাইনাল, রাজকুমারই মহারাজ?

ওয়েব ডেস্ক: ম্যাচ গড়াপেটা কেলেঙ্কারিতে মহম্মদ আজহারউদ্দিনদের জড়িয়ে পড়ার পর ভারতীয় ক্রিকেটকে ছন্নছাড়া অবস্থা থেকে তুলে আনা। টিম গঠন করা। ভারতকে বিশ্বকাপ ফাইনালে তোলা। জাতীয় দলে শেষ খেলেছেন ২০০৮ সালে। এখনও তাঁর সম্মোহনী ক্ষমতা হার মানায় যে কোনও উঠতি তারকাকে। তিনি ভারতীয় ক্রিকেটের মহারাজ সৌরভ গঙ্গোপাধ্যায় (Saurav Ganguly)। বিসিসিআই সভাপতি থেকে দাদাগিরি রিয়েলিটি শো পরিচালনা, আইপিএলে মেন্টর। এখনও তিনি দর্শকদের মণিকোঠায়। অনেক দিন ধরেই তাঁর বায়োপিক হবে বলে চর্চা চলছে। তাঁর ভূমিকায় অভিনয় করবেন কোন বলিউড তারকা? ওপেনিং পার্টনার কিংবদন্তী সচিনের চোখে কী হবে সৌরভের মূল্যায়ন? লর্ডসে জামা ওড়ানো, গ্রেগ চ্যাপেল পর্ব, স্টিভ ওয়াকে দাঁড় করিয়ে রাখা,  আর কোন কোন ঘটনা উঠে আসবে তাঁর বায়োপিকে (Biopic)? সেই আলোচনা চলাকালীনই রণবীর কাপুর, অভিষেক বচ্চন, আয়ুষ্মান খুরানার পর এবার নামভূমিকায় অভিনয়ের চর্চায় রাজুমার রাও। সৌরভের বায়োপিকে রাজকুমার রাওয়ারে নাম চূড়ান্ত বলে জল্পনা ছড়াল। সৌরভই না কি তাঁকে পছন্দ করেছেন, এমনটাই দাবি।

ইংল্যান্ডের সঙ্গে ভারতের প্রথম টিটোয়েন্টি ম্যাচ দেখতে ইডেন গার্ডেন্সে এসেছিলেন ওই বায়োপিকের প্রযোজক ও পরিচালক। লাভ ফিল্মসের কর্ণধার অঙ্কুর গর্গ ও লাভ রঞ্জন, ছিলেন পরিচালক বিক্রমাদিত্য মোতওয়ানেও। সৌরভের ছোটবেলার বন্ধু সঞ্জয় বিশ্বাসের এই বায়োপিক তৈরির ক্ষেত্রে গুরুত্বপূর্ণ ভূমিকা রয়েছে। তিনিই জানিয়েছেন, এই বায়োপিকে অভিনয় করার কথা রাজকুমার রাওয়ের। তবে বিশদে কিছু বলতে চাননি।

আরও পড়ুন: রোহিত ভাই চাপে ফেলে দিয়েছেন, কেন বললেন সূর্য?

এটাও শোনা যাচ্ছে, বায়োপিকের কাজে লিটল মাস্টার ছাড়াও, মিস্টার ডিপেন্ডেবল তথা প্রাক্তন ভারতীয় কোচ রাহুল দ্রাবিড়, ভিভিসএস লক্ষণদের সঙ্গেও প্রযোজনা সংস্থার তরফে কথা বলা হয়ে গিয়েছে। কিন্তু ক্যাপ্টেন সৌরভের হাতে গড়া টিম ইন্ডিয়ার যুবরাজ সিং, বীরেন্দ্র শেহবাগ, হরভজন সিংরা কি জানাবেন ‘বেহালার ছেলেটা’-কে নিয়ে? সব ঠিক থাকলে  কিছু দিনের মধ্যেই সচিন, মহেন্দ্র সিং ধোনি, আজহারের পর অফসাইডের ভগবানের বায়োপিকও শুটিংয়ের ময়দানে হাজির হতে চলেছে। তবে এই বিষয়ে শুক্রবার পর্যন্ত সৌরভ নিজে সংবাদমাধ্যমকে কিছু জানাননি।