জিনাত আমনের বায়োপিকে বাঙালি অভিনেত্রী

মুম্বই: অভিনেত্রী জিনাত আমনের (Zeenat Aman) বায়োপিকে (Biopic) অভিনয় করতে চলেছেন এক বাঙালি অভিনেত্রী। তিনি বারবার বিতর্কে জড়িয়েছেন। পরিচালক অনুরাগ কাশ্যপের বিরুদ্ধে ধর্ষণের অভিযোগ এনেছিলেন। বিশ্বকাপে মহম্মদ শামির খেলা দেখে তাঁকে বিয়ের প্রস্তাব দেন। সেই বাঙালি অভিনেত্রী পায়েল ঘোষ (Payel Ghosh) নাম ভূমিকায় অভিনয় করতে চলেছেন বলে খবর।

জিনাত আমন সহজাত প্রতিভায় চলচ্চিত্রে স্বতন্ত্র জায়গা করে নিয়েছিলেন। একসময় তাঁর সেক্স সিম্বলের মাদকতায় আচ্ছন্ন হয়েছেন অনেকেই। ব্যক্তিগত জীবনে অনেক ঝড় ঝাপ্টা তাড়া করেছে তাঁকে। প্রেম, বিচ্ছেদ, যন্ত্রণা সব রয়েছে তাতে। তাঁর জীবনে সিনেমার সব উপকরণ মজুত। অনেকদিন আড়ালে ছিলেন। তবে ইদানীং তাঁকে সোশ্যাল মিডিয়ায় সক্রিয় হতে দেখা গিয়েছে। পরিচালক রাজীব চৌধুরী এই সিনেমায় জিনাত আমনের অপ্রকাশিত অধ্যায় তুলে ধরবেন। জানা গিয়েছে, সিনেমার নাম হতে চলেছে শকঃ দ্য ডাউট। এখন দেখার এই সিনেমা সিনেমাপ্রেমীদের মনে কোনও শক দিতে পারে কি না।