যুবরাজের বায়োপিকের পরিকল্পনা আমিরের

কলকাতা: বলিউডে (Bollywood) বিখ্যাত ব্যক্তিত্বদের জীবন নিয়ে ছবি তৈরি নতুন নয়। অনেক আগে থেকেই এই রেওয়াজ চালু আছে। তবে সম্প্রতি বায়োপিক (Biopic) তৈরিতে যেন হাত পাকিয়েছে বলিউড। একের পর এক বায়োপিক তৈরি হচ্ছে ইন্ডাস্ট্রিতে। রাজনৈতিক ব্যক্তিত্বের পাশাপাশি পর্দায় ক্রীড়াদুনিয়ার তারকাদের নিয়েও বায়োপিক হচ্ছে। বক্স অফিসে সেসব ছবি ব্যবসাও করছে দারুণ। এবার সেই তালিকাতেই নবতম সংযোজন যুবরাজ সিং (Yuvraj Singh)।

বলিউড সূত্রের খবর, ক্যানসারের বিরুদ্ধে লড়াই থেকে ছয় ছক্কার জাদু! এবার বড় পর্দায় দেখা যাবে ক্রিকেটার যুবির জীবনকাহিনি। যে সিনেমার প্রযোজনা করতে চলেছেন আমির খান (Amir Khan)। ইতিমধ্যেই নাকি যুবরাজের সঙ্গে প্রাথমিক স্তরে কথাবার্তা সেরে ফেলেছেন ‘মিস্টার পারফেকশনিস্ট’। তবে এপ্রসঙ্গে এখনও পর্যন্ত দুই তারকা কিছু স্পষ্ট করে বলেননি।

আরও পড়ুন: দীপাবলিতে বড় চমক, ‘ডাঙ্কি’র নতুন পোস্টার শেয়ার করলেন কিং খান

ক্যানসারে আক্রান্ত যুবরাজ সিংয়ের ঘুরে দাঁড়ানোর লড়াই যে কোনও প্রজন্মের জন্যই অনুপ্রেরণার। ২০১১ সাল। বিশ্বকাপের সময় বাইশ গজে যখন দাপুটে খেল দেখাচ্ছিলেন যুবি, তখনও তিনি জানতেন না যে শরীরে বাসা বেঁধেছে মারণরোগ। আর ঠিক তারপরই ভারতীয় ক্রীড়াদুনিয়ায় আছড়ে পড়ে সেই অপ্রত্যাশিত দুঃসংবাদ! কর্কটরোগের সঙ্গে লড়াই করে যেভাবে বছরখানেক বাদে তাঁর প্রত্যাবর্তন ঘটে, সেই সাহসী লড়াইকেই এবার আমির খান পর্দায় তুলে ধরবেন বলে খবর।