সরোজ খানের বায়োপিকে মাধুরী!

কলকাতা: বলিউডের বিখ্যাত কোরিওগ্রাফার সরোজ খান (Saroj Khan)। বহু তারকার মসৃণ বলিউড (Bollywood) যাত্রার নেপথ্যের অন্যতম কারিগর ছিলেন তিনি। এবার বলিউডের সেই আইকনিক কোরিওগ্রাফার সরোজ খানের বায়োপিক তৈরি হতে চলেছে। সূত্রের খবর, পরিচালক হনশল মেহেতা এবং প্রযোজক ভূষণ কুমার তাঁর বায়োপিক তৈরির জন্য হাত মিলিয়েছেন। সম্ভবত সরোজ খানের ভূমিকায় অভিনয় করতে পারেন মাধুরী দীক্ষিত। এবার এই বিষয়ে মুখ খুললেন সরোজ খানের কন্যা সুকাইনা খান।

সুকাইনা জানান, “আমার মনে হয় না নির্মাতারা এখনও কিছু সিদ্ধান্ত নিয়েছেন। কারণ আমাকে টিমের তরফে বলা হয়েছে যদি কোনও নাম চূড়ান্ত করা হয়ে থাকে সেক্ষেত্রে পরিবারের সঙ্গে কথা বলা হবে। এই চরিত্রের জন্য সঠিক অভিনেতা নির্বাচন অত্যন্ত কঠিন কাজ হতে চলেছে। আমার মনে হয় না একজন কোনও অভিনেত্রীর কথা ভেবে নির্মাতারা এগোচ্ছেন।” তিনি আরও বলেন, “শুধু একজনকে দিয়ে তাঁর জীবনী পর্দায় তুলে ধরা সম্ভব নয়। কারণ, আমরা এখানে একজনের কথা বলছি যিনি ১০ বছর বয়সে ইন্ডাস্ট্রিতে যোগদান করেছিলেন এবং ১৭ বছরে তিনি অ্যাসিস্টেন্ট কোরিওগ্রাফার হিসেবে কাজ করেছিলেন। ৩৫ থেকে ৪০ বছর বয়সে তিনি কেরিয়ারের শীর্ষে ছিলেন।”

সরোজ কন্যা জানান, “আমার মনে হয় এই তিনটি বয়সের চরিত্র পর্দায় ফুটিয়ে তোলার জন্য তিন জন অভিনেত্রীর প্রয়োজন। আমিও চাই মাধুরী ম্যাম এই বায়োপিকের অংশ হোক। তবে মনে হয় তৃতীয় বয়সের চরিত্রে তাঁকে মানাবে। অন্য দুই বয়সের জন্য আমাদের অন্য অভিনেত্রীর প্রয়োজন রয়েছে। অন্তত আমি এভাবেই মায়ের বায়োপিক চাই।”